Hommik algas varakult kiirete asjatoimetustega kodus ja mujal, sest kella kolmeks oli vaja jõuda juba Telliskivisse asju ajama ja kitarri häälestama. Tegelikkuses pidin jõudma kohale kella kaheks ja antud  kitarri ma häälde ei saanudki, aga see selleks.. Lava seadsime üles loomelinnaku peahoone neljanda korruse suurde saali ning tegime Surakaga ka esimesena soundcheck'i ning sättisime valgust ja heli paika. Vahepeal aitasin otsida kaasesineja Kadrile oma kitarriefektikast temalikku efekti, mida ta saaks oma kontserti ajal kasutada. Usun, et saadud sound oli piisavalt sarnane sellele, mida ta oma lugudes koduse tehnikaga saavutanud on, seega tõrkeid ei olnud. Suurema osa ajast veetsingi saalis erinevate bändide soundcheck'e kuulates ja aeg-ajalt heli üle arutledes ning probleemidele Mõmmiga lahendust otsides. Kõik sujus kerge ajalise nihkega enam-vähem plaanitult.